HU Az Európai Unió Hivatalos Lapja CE 295/31

2008. szeptember 3., szerda

Az európai szerződési jog közös referenciakerete

P6_TA(2008)0397

Az Európai Parlament 2008. szeptember 3-i állásfoglalása az európai szerződési jog közös referenciakeretéről

2009/C 295 E/09

Az Európai Parlament,

tekintettel az európai szerződési jogról szóló 2007. december 12-i állásfoglalására (1),

tekintettel az európai szerződési jogról szóló 2006. szeptember 7-i állásfoglalására (2),

tekintettel az európai szerződési jog és a közösségi vívmányok felülvizsgálata tekintetében a követendő útról szóló 2006. március 23-i állásfoglalására (3),

tekintettel az 1989. május 26-i (4), 1994. május 6-i (5), 2001. november 15-i (6) és 2003. szeptember 2-i (7) állásfoglalásaira,

tekintettel a Bizottság „Második időközi jelentés a közös referenciakeretről” című 2007. július 25-i jelentésére (COM(2007)0447),

tekintettel a Bel- és Igazságügyi Tanács 2008. április 18-i álláspontjára,

tekintettel eljárási szabályzata 108. cikkének (5) bekezdésére,

A. mivel az elméleti jellegű közös referenciakeret-tervezetet (8) 2007 végén a Bizottság elé terjesztették;

B. mivel a közös referenciakeret-tervezetet jelenleg egy tudományos csoportokból álló hálózat értékeli, melynek tagja többek között az Association Henri Capitant des amis de la culture juridique française és a Société de législation comparée, amelyek már megjelentették a Principes contractuels communs (Közös szerződési elvek) és a Terminologie contractuelle commune (Közös szerződési terminológia) című kiadványaikat (9);

C. mivel a Bizottság belső válogatási folyamatot indított azzal a céllal, hogy meghatározza a közös referenciakeret-tervezet azon részeit, melyeket majd beépítenek egy a közeljövőben elkészítendő dokumentumba, például egy, a közös referenciakeretről szóló bizottsági fehér könyvbe;

D. mivel a közös referenciakeret-tervezet csupán elméleti jellegű dokumentum, és a közeljövőben elkészítendő bizottsági dokumentumba beépítendő részinek kiválogatása jelentős mértékben politikai jellegű folyamat;

1. üdvözli a közös referenciakeret-tervezet beterjesztését, és várja, hogy a közös referenciakeret elméleti jellegű, végleges tervezete 2008 decemberében a Bizottság elé kerüljön;

2. felhívja a Bizottságot, hogy készítsen pontos és átlátható tervet a bizottsági dokumentumot előkészítő válogatási folyamat megszervezésének és koordinálásának mikéntjéről, különös tekintettel az érintett főigazgatóságokra;

3. felszólítja a Bizottságot annak biztosítására, hogy a közös referenciakeret-tervezetet a lehető legtöbb érintett nyelven tegyék közzé annak érdekében, hogy valamennyi érdekelt fél számára hozzáférhető legyen;

4. felhívja a Bizottságot annak mérlegelésére, hogy mivel a közös referenciakeret jócskán túlmutat a fogyasztói szerződési jogi kérdéseken, a munkát bízza az Igazságügy, Szabadság és Biztonság Főigazgatóságra az egyéb érintett főigazgatóságok teljes bevonásával, valamint arra, hogy a szükséges anyagokat és emberi erőforrásokat bocsássa rendelkezésre;

5. rámutat arra, hogy a bizottsági dokumentum lesz az európai intézmények és valamennyi érdekelt fél döntésének alapja a közös referenciakeret céljával, tartalmával és jogi hatályával kapcsolatban, amely lehet nem kötelező erejű jogalkotási eszköz, vagy akár az európai szerződési jog egy választható eszközének alapja;

6. úgy véli, hogy a közös referenciakeret jövőbeli formájától függetlenül lépéseket kell tenni annak biztosítására, hogy a referenciakeretet rendszeresen frissítsék annak érdekében, hogy tükrözze a szerződési jog változásait és a nemzeti fejlesztéseket;

7. rámutat arra, hogy a közös referenciakeret tartalmáról szóló döntések meghozatalakor a Bizottságnak szem előtt kell tartania a Tanács 2008. április 18-i nyilatkozatát, mely szerint a közös referenciakeret célja, hogy „a jobb jogalkotást szolgáló eszköz” legyen a közösségi jogalkotók kezében, amely egy „nem kötelező erejű iránymutatás-csomagot” alkot;

8. javasolja, hogy ebben az esetben a közös referenciakeret a lehető legszélesebb körű legyen, és ebben a szakaszban nem feltétlenül szükséges bármilyen tartalom vagy anyag kizárása;

9. ismételten hangsúlyozza, hogy a közös referenciakerettel kapcsolatos közelmúltbeli munkaértekezletek eredményeit a válogatási folyamatok során figyelembe kell venni; hangsúlyozza, hogy további széles körű konzultációkat kell folytatni, amelyek garantálják valamennyi érintett fél kiegyensúlyozott bevonását;

10. javasolja, hogy amennyiben a közös referenciakeret nem kötelező jogalkotási eszközként kerül alkalmazásra, vonatkozó részeit mellékeljék a Bizottság által a jövőben előterjesztett, a szerződési jogot érintő valamennyi jogalkotási javaslathoz annak biztosítása érdekében, hogy azt a közösségi jogalkotás során figyelembe vegyék;

11. rámutat arra, hogy a közös referenciakeret tartalmáról szóló döntések meghozatalakor a Bizottságnak szem előtt kell tartania, hogy a közös referenciakeret túlmutathat egy pusztán jogalkotási eszközön, és választható eszközzé válhat;

12. javasolja, hogy amennyiben a közös referenciakeret a jövőben valószínűleg választható eszközként fog működni, azokra a területekre korlátozódjon, amelyeken a közösségi jogalkotás tevékeny, vagy a jövőben valószínűleg tevékeny lesz, vagy amelyek szorosan kapcsolódnak a szerződési joghoz; javasolja, hogy valamennyi választható eszköz a közös referenciakeret-tervezeten alapuljon; úgy véli, hogy minden esetben gondoskodni kell arról, hogy a válogatási folyamat ne veszélyeztesse a választható eszköz általános koherenciáját;

13. ragaszkodik ahhoz, hogy a Parlament véleményét ki kell kérni, és a Parlamentet be kell vonni a közös referenciakeretről szóló, közeljövőben elkészítendő bizottsági dokumentumot előkészítő valamennyi válogatási folyamatba;

14. utasítja elnökét, hogy továbbítsa ezt az állásfoglalást a Tanácsnak és a Bizottságnak.

(1) Elfogadott szövegek, P6_TA(2007)0615.

(2) HL C 305. E, 2006.12.14., 247. o.

(3) HL C 292. E, 2006.12.1., 109. o.

(4) HL C 158., 1989.6.26., 400. o.

(5) HL C 205., 1994.7.25., 518. o.

(6) HL C 140. E, 2002.6.13., 538. o.

(7) HL C 76. E, 2004.3.25., 95. o.

(8) Von Bar, Clive, Schulte-Nölke et al. (eds.) Principles, Definitions and Model Rules of European Private Law – Draft Common Frame of Reference (DCFR) (Az európai magánjog elvei, fogalommeghatározásai és mintaszabályai – Közös referenciakeret-tervezet).

(9) B. Fauvarque-Cosson és D. Mazeaud (dir.) Droit privé comparé et européen (Összehasonlító és európai magánjog) c. gyűjtemény, 6. és 7. kötet, 2008.